אוריאל בוסו

אוריאל מנחם בוסו (נולד ב-13 בספטמבר 1973, ט"ז באלול תשל"ג) הוא פוליטיקאי חרדי וחבר כנסת מסיעת ש"ס המכהן כשר הבריאות ומועמד ש"ס לראשות עיריית בני ברק. לפני כן כיהן כיו"ר ועדת הבריאות וסגן יו"ר הכנסת וקודם היבחרתו לכנסת כיהן כראש הסיעה במועצת פתח תקווה, כסגן ראש העיר וכחבר מועצת העיר.

ביוגרפיה
נולד ברמלה, לאמו חפציבה, בתו של רב העיר יצחק אביחצירא (הבאבא חאקי), ולאביו, שעלה מארגנטינה בילדותו ולמד בישיבת פורת יוסף. הוא הבן התשיעי מתוך עשרה.

בצעירותו למד בבאר יעקב בחינוך העצמאי ובאמצע גילאי היסודי עבר לתלמוד תורה "הבאר" ברחובות, בהמשך למד בישיבה קטנה לצעירים רחובות, בישיבות בית שמעיה, כנסת שלום ומעלות התורה בירושלים. לאחר נישואיו, למד בכולל הוראה. לאחר מכן, שירת בצה"ל והגיע לדרגת סגן. השלים תואר ראשון במשפטים בקריה האקדמית אונו. משרת כקצין במילואים ביחידת קצין העיר. בשנים 1996–2006 ניהל בית ספר תיכון ופנימייה במוסד חינוכי ובמקביל ניהל רשת צהרונים.

מאז 2006, עמד בראשות מפלגת ש"ס במועצת העיר פתח תקווה, כממלא-מקום וסגן ראש העיר בשכר, וכממונה על ניהול המתנ"סים (משנת 2013, כחלק מאגף השכונות). במהלך השנים, עמד בראש מינהל שיפור פני העיר (שפ"ע), אגף הרכש, יחידת המכרזים והיחידה לפניות הציבור. משנת 2018, מכהן יו"ר אגפי הנדסה, ביטחון ושיטור עירוני והוועדה לתכנון ולבניה, ונציג העיר בוועדה מחוזית לתכנון ולבנייה. כיהן כדירקטור בחברות העירוניות: החברה לפיתוח פתח תקווה, החברה העירונית לדיור (חל"ד) ותאגיד המים העירוני מיתב. בבחירות לרשויות המקומיות של 2018 זכתה מפלגתו ב-4 מושבים, והוא מונה לסגן ראש העיר בשכר פעם נוספת.

מאז 2018, הוא משמש חבר במועצה לגיל הרך.

ב-8 בפברואר 2011 נעצר בוסו יחד עם ראש העיר איציק אוחיון בחשד ללקיחת שוחד, תיווך לשוחד, קבלת דבר במרמה ועבירות לפי חוק איסור הלבנת הון. במהלך מערכת הבחירות המקומיות ב-2008. במרץ 2011 המליצה המשטרה להעמידם לדין. באוקטובר 2013 הודיעה פרקליטות המדינה על סגירת התיק נגדו בשל חוסר ראיות.

ב-2014 וב-2015 התפוצצו מטעני חבלה ברכבו. חקירת המשטרה הובילה למסקנה, כי הרקע ככל הנראה היה פלילי.

בבחירות לכנסת העשרים ואחת שובץ במקום העשירי ברשימת ש"ס, שקיבלה לבסוף 8 מושבים. הוא שובץ באותו מקום בבחירות לכנסת העשרים ושתיים וגם בבחירות לכנסת העשרים ושלוש, אז זכתה מפלגתו בתשעה מנדטים. הוא נכנס לכנסת עם התפטרות השר אריה דרעי מהכנסת, על-פי "החוק הנורווגי".

בבחירות לכנסת העשרים וארבע מוקם במקום התשיעי, רשימת ש"ס זכתה בתשעה מושבים והוא נכנס לכנסת.

גם בבחירות לכנסת העשרים וחמש הוצב במקום ה-9 ברשימת ש"ס לכנסת ומונה ליו"ר וועדת הבריאות ולסגן יו"ר הכנסת.

לקראת הבחירות לרשויות המקומיות ב-2023, הודיע בוסו על התמודדותו לתפקיד ראש עיריית בני ברק, מול מועמד יהדות התורה, חנוך זייברט.

במהלך מלחמת חרבות ברזל, לבקשת משה ארבל, שנשא בתפקיד שר בשני משרדי ממשלה, הודיע יו"ר ש"ס, אריה דרעי, על מינויו של בוסו לשר הבריאות. ארבל יישאר בתפקיד שר הפנים. המינוי אושר במליאת הכנסת ב-12 באוקטובר 2023.

חיים אישיים
בוסו נשוי ואב לשישה. הוא התגורר בפתח תקווה, ולקראת הבחירות לראשות עיריית בני ברק ב-2023, העביר את כתובתו לשם. מתנדב במגן דוד אדום, איחוד הצלה וזק"א.

בוסו הוא אחיינו של חבר הכנסת והשר לשעבר אהרן אבוחצירא ואחיו של פעיל ש"ס הוותיק ומנכ"ל משרד הדתות, יהודה אבידן.

קישורים חיצוניים

הערות שוליים

חברי מועצת העיר פתח תקווה
משפחת אבוחצירא
בוגרי הקריה האקדמית אונו: משפטים
חברי כנסת מטעם ש"ס
חברי הכנסת העשרים ושלוש
חברי הכנסת העשרים וארבע
חברי הכנסת העשרים וחמש
סגני יושב ראש הכנסת בכנסת העשרים וחמש
חברי הכנסת העשרים ושלוש: חברי כנסת מכהנים במסגרת החוק הנורווגי
חברי הכנסת: אנשי חינוך
ישראלים שנולדו ב-1973